Római katolikus püspöki palota, Szatmárnémeti

Utolsó frissítés:  2010-06-01
Szerző:  Bara Júlia

A műemlék adatai

Cím: Széchenyi utca (ma 1918. december 1) 2.
Kód: SM-II-m-A-05201
Datálás: 1805−1837. Jelentősebb átépítések: 1858, 1892.

Történeti adatok

A Szatmári Római Katolikus Püspökség első székháza a Szirmay (ma Mihai Eminescu) utcában, a Kálvária-templom szomszédságában állott. Az egykor a jezsuiták tulajdonában levő telket a rajta álló rendház és iskola épületével együtt **Fischer István** püspök (1804-1807) vásárolta meg, majd a rendházat püspöki rezidenciájává építette ki. Az épület jelenleg nem áll, 1912 körül, a Királyi Katolikus Főgimnázium (a jelenlegi Mihai Eminescu Gimnázium) építésekor lebontották.

A szakirodalom szerint a Széchenyi utcai új püspöki palotát 1805-ben **Josef Bittheuser**, a **Károlyi** család udvari építészének tervrajzai alapján kezdték el építeni. Elsőként a jelenlegi U- alaprajzú épület két oldalszárnya épült fel, 1809-re készült el az egykori Templom (ma D. Gherea) utca felőli, majd a Színház utca felőli nyugati szárny. 1823-ban az Egerben működő **Povolny Ferenc** újabb tervrajzot nyújt be az épület főhomlokzatának építési munkálataihoz, a tervrajz azonban nem került kivitelezésre. A munkálatok **Hám János** püspök idején, 1837 és 1840 között folytatódtak, ekkor kötötték össze a nyugati és a keleti szárnyat a Széchenyi (ma 1918. december 1) utca felőli szárnnyal, úgy hogy a korábban a Színház utca felőli főbejárat helyett az újonnan épült szárny főtengelyében alakították ki a főbejáratot. Ekkor készült el a lépcsőház, a püspöki kápolna és a díszterem is.



Feltételezhető, hogy ezeket a munkálatokat már nem Bittheuser, hanem minden valószínűség szerint a székesegyház építkezésénél (1830-1837) is jelenlevő püspöki építőmester vezethette. Valószínűleg a hosszú építési periódus (32 év) alatt az eredeti tervrajzok is jelentős módosításokat szenvedtek.
Az épület 1837-re elkészült, azonban Hám János püspök még több évig a régi püspöki székhelyen lakik, és csak 1851-ben költözik át az új épületbe.

A püspöki palota a 19. század második felében újabb bővítéseken esett át. 1859-re készült el a Templom utcával párhuzamosan húzódó, a papnevelő intézetnek helyet adó épületszárny, 1892-ben pedig a szemináriumot a palotával összekötő szárny. Ez utóbbiban található jelenleg a könyvtár.
Az épület a várost ért bombázás során 1944-ben megsérült, a károkat azonban rövidesen kijavították. A többszörös felújítási munkálatokon ellenére az épület mindmáig megőrizte eredeti jellegét, díszítését.

A műemlék leírása

A szatmárnémeti római katolikus püspöki palota a Széchenyi (jelenleg 1918. december 1.) utca Deák tér (Piaţa Libertăţii) felőli végén, a székesegyház szomszédságában található. Maga a püspöki palota egy U-alaprajzú belső udvaros épület, melynek főhomlokzata a Széchenyi utca vonalát követi, nyugati szárnya a Színház utca, keleti szárnya pedig a Templom utca felől húzódik. Ez utóbbi északkeleti falához csatlakozik a püspöki palotát a Templom utca vonalában húzódó szárnnyal összekötő épületrész.

A több szakaszban zajló építés ellenére a klasszicista, egy emeletes épület homlokfalai egységes kiképzést mutatnak.

A főhomlokzat 9+3+9 tengelyes. A háromtengelyes, erőteljes koronázópárkány fölött timpanonnal lezárt bejárati rész kissé előugrik a fal síkjából. A rizalit középtengelyében a kosáríves főbejárat, két oldalán pedig egy-egy félköríves záródású ablak nyílik. A középtengely emeletét három, korinthoszi fejezetű pilaszterekkel közrefogott, félköríves záródású ablak tagolja. Az ablakok párkánydísszel lezárt orommezejét stukkóból kialakított növényi ornamentika díszíti. A 20. század első évtizedében készült képeslapokon még jól látszik, hogy er

edetileg a főhomlokzatot lezáró timpanon orommezeje is plasztikai díszítést kapott.
A melléktengelyek homlokfalait vízszintesen párkányok, függőlegesen egyenes záródású ablakok és két szintet átfogó lizénák tagolják. A sarkok fele haladva négy-négy lizéna ión fejezetet kapott.
Az épületben a kapubejáró szomszédságában található az emeletre vezető, faragott kőkorlátokkal díszített lépcsőház. A lépcsőházat 2006 óta az erdődi várkápolnából származó, 1777-ben készült nagyméretű korpusz díszíti.

Az épület legreprezentatívabb helyisége a Széchenyi utca felőli szárny rizalitjának emeletén található díszterem, amely jelenlegi formáját a 2004-es felújítási munkálatok során nyerte. A kompozit fejezetű pilaszterekkel tagolt falakon található festmények az egyházmegye püspökeit ábrázolják**. Klobusiczky Péter, Kovács Flórián, Hám János, Haas Mihály** püspökök portréit **Zahorai János, Boromisza Tibor** portréját unokaöccse, **Boromisza Tibor** festette, **Schlauch Lőrinc** arcképének festője ismeretlen. A belső dekoráció figyelemreméltó elemei a falakat és a mennyezetet díszítő, aranyozott stukkóból kialakított ornamensek.

Az első emeleten kapott helyet a püspöki magánkápolna is. A megépítésekor egyszerű kápolna átalakításához **Foerk Ernő** (1868-1934) budapesti építész tervei alapján az 1904-es jubileumi évben, Boromisza Tibor püspök idején kezdtek hozzá.

A jelenlegi kápolna egy egyszerű, téglalap alaprajzú, keleti végén apszisban végződő helyiség. Az apszisban található egyszerű kiképzésű, klasszicista oltár 1806-ban készült, és a lépcsőházban található korpuszhoz hasonlóan az erdődi várkápolnából származik. A hagyomány szerint 1847-ben előtte esküdött egymásnak örök hűséget **Petőfi Sándor** és **Szendrey Júlia**. A jelenlegi, Szűz Máriát és az áldást osztó gyermek Jézust ábrázoló oltárkép helyén korábban a székesegyházból áthozott, **Mezey József** által festett Immaculata oltárkép állott. Az oltárkép két oldalán, falra erősített gyámokon **Krisztus** és **Szűz Mária** szobra található. A mennyezetet és a falak felső regiszterét aranyozott gipszkazetták borítják. Az 1906-ra elkészült kazettás mennyezet közepén Boromisza Tibor püspök címere, a mennyezet alatt pedig magyar szentek (**Adalbert, László, Özséb, Gellért, Margit, Imre, István, Erzsébet**) kör alakú domborműveivel díszített kazetták láthatóak. A falburkolat és a padok topolyafából készültek.

Az átalakítási munkálatok során készültek az ablakok belső, ólomkeretes üvegablakai is, melyek felső részén virágkoszorúkban a négy evangélista szimbóluma jelenik meg.
A kápolna 1952 és 1990 között befalazva, használaton kívül állt. A kibontását követően restaurálták, 1991-ben pedig újraszentelték.

A püspöki palota ad helyet a püspöki könyvtárnak és az egyházmegyei levéltárnak, valamint ide került a püspöki képtár gyűjteményének jelentős része is. A gyűjtemény anyagához tartoznak a püspököket, egyházi előjárókat megörökítő portrék, jezsuita szenteket ábrázoló festmények. A jelentősebbek közé tartoznak a közép-európai barokk egyik jelentős képviselőjének tartott **Johann Lucas Kracker** (1719-1779) *Emmauszi vacsora* c. barokk olajfestménye és két, **Szent Istvánt** és **Szent Jánost** ábrázoló egykori oltárkép, melyet 1836-ban **Pesky József** festett Budapesten a székesegyház főoltárképével egyidőben.

Forrás:

http://lexikon.adatbank.ro/muemlek.php?id=301